Сергей Есенин
Като монах ще тръгна някога…

Превод от руски: Иван Николов, 1984

chitanka.info

Като монах ще тръгна някога

или пък скитник русоляв —

там, дето брезовото мляко

залива равните поля.

Обходил земните пътеки,

бих вярвал в призрачна звезда,

бих търсил щастие за всеки

в звънтящата от ръж бразда.

В росата ябълки ранили

отбрулват изгревът червен.

Косачите размахват вили

и песента им е за мен.

Загледан в равните откоси,

премислям своята съдба:

щастлив е оня, който носи

една тояжка и торба.

И който земните неволи

ще мине сам — без враг и свой —

и на копните ще се моли

в крайселския зелен покой.

1914

Издание: Сергей Есенин. Стихотворения. Поеми. Издателство „Народна култура“, 1984

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.